《满江红 其一 丁未九月望赏月》
宋代·陈著

落枕鸿声，龙山梦、蓦然惊觉。还堪喜、木樨香底，鹊声翻晓。

弄雨未成霜意懒，望寒先怯山容老。最难逢、无一点西风，惊乌帽。

竹叶酒，倾杯小。橙齑鲙，银盆好。称良辰欢宴，及今年少。

须信从来黄菊寿，未应便放青霜恼。但看花、日日是重阳，金尊倒。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。